# У С Т А В

# на политическа партия

# „ВЪЗРАЖДАНЕ НА ОТЕЧЕСТВОТО“

## I. Общи положения

## Наименование, седалище, адрес и символи на партията

**Чл.1.** Наименованието на партията е „ВЪЗРАЖДАНЕ НА ОТЕЧЕСТВОТО“. Тя се учредява в съответствие с Конституцията на Република България и Закона за политическите партии.

**Чл.2.(1)** (изм. с решение на Конгреса на партията от 30.09.2017 г., изм. с решение на заседанието на Конгреса на партията от 09.03.2019 г.) Седалището и адресът на управление на политическа партия „Възраждане на Отечеството“ е: гр. София, пк 1298, ул. „Михаил Маринов“ №21.

**(2)** Наименованието, седалището, адресът и данните за регистрация се поставят върху всички документи и издания на политическата партия.

**Чл.3.** ПП „Възраждане на Отечеството“ е юридическо лице, което се представлява от Председателя на Националния политически съвет на партията. Той може да упълномощава други лица за извършване на определена дейност.

**Чл.4.** Политическа партия „Възраждане на Отечеството“ се учредява за неопределен срок.

**Чл.5.(1)** Символите на политическа партия „Възраждане на Отечеството“ са:

1. Знаме ‒ тъмнозелено, обшито със златни ивици. В средата на знамето е знакът на политическата партия. От горната страна е изписано ВЪЗРАЖДАНЕ, а от долната НА ОТЕЧЕСТВОТО. (Приложение № 1)

2. Знак ‒ златен лъв с корона, изправен на задни крака. (Приложение № 2)

3. Химн на партия „Възраждане на Отечеството“ е „Възраждане на Отечеството“ .

**(2)** Печатът на политическа партия „Възраждане на Отечеството“ е кръгъл, с изобразен в центъра знака на партията.

**(3)** Празник на партията – 1 ноември – Ден на народните будители.

## II. Цели и принципи за изграждане и функциониране

## на партията

**Чл.6.** Политическа партия „Възраждане на Отечеството“ е националноотговорна, патриотична политическа сила.

**Чл.7.** Основните цели на партията са:

**1.** (изм. с решение на Конгреса на партията от 30.09.2017 г.) преодоляване на изостаналостта, постигане на икономически просперитет и нареждане на страната сред развитите и авторитетни страни в Европа;

**2.** съдействие за премахване на конфронтацията в обществото и за постигане на консенсус по националните приоритети в социално-икономическото и духовното развитие и по политиката за изграждане на съвременна България;

**3.** запазване и затвърждаване на българската национална идентичност, език, дух и традиции в условията на еврочленство;

**4.** повишаване на качеството на живот на всички социални слоеве на българското общество;

**5.** провеждане на националноотговорна политика в областта на отбраната и сигурността на страната, обществото и българските граждани;

**6.** създаване на условия за развитие на гражданското общество и за осъществяване на неговите функции на партньор, опонент и коректив на действията на държавните институции;

**7.** развиване на активна дейност за приобщаване на българската диаспора към идеите на нацията, за възхода и възраждането на Отечеството.

**Чл. 8.** Политическа партия „Възраждане на Отечеството“ постига целите си чрез:

**1.** участие в законодателната и изпълнителната власт на национално и местно ниво;

**2.** взаимодействие с всички демократични сили, партии, граждански сдружения, работодателски организации, синдикати и други за укрепване на държавността и просперитета на България като правова държава;

**3.** развитие на сътрудничеството със сродни по цели и задачи национални и международни организации по въпросите на глобалната и регионалната сигурност, екологията и опазването на околната среда.

**Чл.9.(1)** ПП „Възраждане на Отечеството“ се изгражда и функционира в съответствие с изискванията на демократичните принципи на партийно строителство:

**1.** принципът за демократическото единство, означаващ съгласие и единодействие по основните въпроси, залегнали в Програмата и Устава на партията и в решенията на ръководните ѝ органи;

**2.** принципът на демократичното участие при вземане на решения от партийните органи и организации;

**3.** териториалният принцип на изграждане на партията, който изисква партийните организации да се изграждат в съответствие с административното деление на страната.

**(2)** Основен принцип в дейността на партията е вътрешнопартийната демокрация, който се изразява в:

**1.** спазване на правото на мнозинството, като се уважава и мнението на малцинството;

**2.** равенство в правата и задълженията на партийните членове;

**3.** свобода при изразяване на мненията;

**4.** откритост и публичност в дейността на партийните членове и организации;

**5.** разделение на правата, задълженията и отговорностите на ръководните, изпълнителните и контролните органи;

**6.** отчет и оценка на дейността на всички изборни органи на Партията.

**(3)** Националните и местните партийни органи се избират с мандат за четири години.

**1.** не се позволява избирането на едно и също лице за председател на партиен съвет за повече от два последователни мандата.

**2.** мандатността не се отнася за членовете на ръководните органи на базовите партийни организации.

**(4)** С решение на Националния политически съвет (НПС) или на местните партийни съвети, по мотивирано предложение на 1/3 от техните членове се провеждат референдуми по въпроси от национално (общопартийно) или местно ниво, условията за чието организиране се регламентират в Устройствен правилник на партията.

**ІІІ. Членове на партията**

**Чл.10.(1)** Член на Политическата партия може да бъде всеки български гражданин, който:

**1.** притежава избирателни права;

**2.** приема Устава и Програмата на партията;

**3.** е готов да работи за осъществяването на целите и задачите на партията;

**4.** не е осъждан за умишлено престъпление от общ характер;

**5.** не е член на друга политическа партия;

**6.** членува и работи в една от базовите партийни организации и плаща редовно членски внос;

**7.** няма ограничение за членство, уредено със закон.

**(2)** Членството в Партията е свободно, доброволно и е израз на лична воля и желание.

**(3)** Членството се удостоверява с членска карта.

**Чл.11.(1)** Приемането на нови членове на партията се извършва от базовата партийна организация (БПО) въз основа на подадено от кандидата писмено заявление по образец до организацията, придружено от декларация в съответствие с изискванията по чл.10 от настоящия Устав. Решение за приемане се взема с обикновено мнозинство от събранието на базовата партийна организация.

**(2)** Членове на партията в селищата, в които няма изградена БПО, се приемат по реда на ал.1 от Общинския партиен съвет (ОбПС) или от Изпълнителното бюро (ИБ) на НПС в случаите, когато няма изградена Общинска партийна организация (ОбПО).

**(3)** Въз основа на решението новоприетият член се вписва в партийния регистър в Общинския партиен съвет.

**(4)** Учредителите на политическа партия „Възраждане на Отечеството“ са членове по право.

**Чл.11.** Всеки член на партията има право:

**1.** да участва в разработването и осъществяването на партийната политика и на партийните решения;

**2.** да избира и да бъде избиран в партийните органи;

**3.** свободно да изразява мнението си и да прави предложения по всички въпроси на партийната дейност;

**4.** да иска и получава информация от партийните органи;

**5.** да участва лично, когато се обсъждат партийното му положение и дейност.

**Чл.13.** Всеки член на партията е длъжен:

**1.** да спазва Устава и Програмата на партията, да отстоява ценностите на партията, както и да работи за осъществяване на партийната политика и решения;

**2.** да изпълнява решенията на БПО и на висшестоящите органи;

**3.** да участва в избирателни кампании и други дейности на партията;

**4.** да плаща редовно членски внос.

**Чл.14.(1)**  Партийното положение на член на партията, нарушил нейния Устав или законите на страната и нормите на обществения морал, се разглежда в срок до един месец от сезирането от събранието на БПО.

**(2)** Решението на партийната организация може да се обжалва пред Общинския, Районния, Градския съвет или пред съответната контролна комисия в едномесечен срок от оповестяването му.

**Чл.15.** Ако съответните компетентни партийни органи не се произнесат по случая в срока, определен в чл.14, ал.2, въпросът се отнася до Общопартийната контролна комисия (ОПКК), която се произнася в едномесечен срок след сезирането ѝ.

**Чл.16.(1)** На членовете на партията, които нарушават Устава и обществения морал, се налагат норми на партийно въздействие:

1. обръщане на внимание;

2. порицание;

3. снемане на политическото доверие.

**(2)** Решението по т.1 и 2 се вземат с обикновено мнозинство, а по т.3 с мнозинство повече от половината от членовете на организацията или съответния орган.

**Чл.17.**(1) Членството в политическата партия се прекратява:

**1.** с писмено заявление за напускане, подадено до съответната базова партийна организация. Прекратяването на членството е в сила от момента на утвърждаването му от събранието на партийната организация. Промяната се вписва незабавно в партийния регистър;

**2.** с изключване – по решение на събранието на базовата партийна организация при:

**а)**. системно неизпълнение на задълженията, визирани в чл. 13 от Устава;

**б).** влязла в сила присъда за умишлено престъпление от общ характер;

**в).** поведение, което е несъвместимо с ценностите и целите на партията или уронва престижа на политическата партия;

**3.** при отпадане:

**a).** поради неплащане на членски внос в продължение на 6 месеца;

**б).** в други предвидени от закона случаи.

**4.** при смърт;

**(2)** Решението за изключване подлежи на обжалване пред Контролна комисия на Общинската партийна организация (ККОбПО), чието решение е окончателно. Обжалването не спира изпълнението на решението.

**ІV. Организационна структура на партията**

**Чл.18**. Основни структури на вътрешнопартийната организация са:

1. базови партийни организации (БПО);

2. местни организации и органи;

3. национални органи на партията.

**Базова партийна организация (БПО)**

**Чл.19.(1)**  Базовите партийни организации се създават на:

**1.** териториален принцип – обединяват членовете на партията, живеещи на определена територия;

**2.** тематичен принцип – сформират се от членове на партията, които се обединяват по професионален или друг обществен интерес;

**3.** в по-големите базови партийни организации, изградени на териториален принцип по решение на събранието на организацията могат да се създават клубове по интереси.

**(2)**  Базовите партийни организации:

**1.** се създават най-малко от 5 (петима) партийни членове по инициатива на членовете на партията или на Общинския партиен съвет;

**2.** (изм. с решение на заседанието на Конгреса на партията от 09.03.2019 г.) в едно населено място се създава не по-малко от една базова партийна организация.

**3.** в по-големите населени места по решение на Общинския партиен съвет могат да се създават и повече базови организации.

**(3)**  Базовите партийни организации:

**1.** участват в изработването и осъществяването на партийната политика;

**2.** в своята дейност се ръководят от собствените решения и от решенията на ръководните партийни органи;

**3.** изразяват интересите на своите членове;

**4.** работят за засилване на влиянието и връзките на партията с местното население;

**5.** предлагат кандидати за членове на партийните органи;

**6.** участват в организацията и провеждането на изборни кампании на партията по места;

**7.** решават въпросите на членството в партията, на финансовата дейност и стопанисването на предоставеното партийно имущество.

**(4)** Събранието на базовата партийна организация:

**1.** е неин ръководен орган;

**2.** приема решения за политическата и вътрешнопартийната дейност на партийната организация;

**3.** провежда се по инициатива на БПО или по решение на ръководните общински, областни и национални органи;

**4.** е отчетно или отчетно-изборно един път в годината.

**(5)**  (изм. с решение на Конгреса от 30.09.2017 г.). Ръководството на БПО:

**1.** се състои от председател и секретар-касиер;

**2.** избира се на отчетно-изборното или учредително събрание;

**3.** може да се прави промяна в състава на ръководството и преди изтичане на мандата.

**Местни организации и органи**

**Чл.20.(1)** (изм. с решение на Конгреса на партията от 30.09.2017 г.). Местни организации са общинските и районните (за градовете с районно деление) партийни организации.

**(2)**  Органи на местните организации са:

**1.** общински: Общинска конференция, Общински партиен съвет, Изпълнително бюро на Общински съвет, Общинска контролна комисия;

**2.** районни: Районна конференция, Районен партиен съвет, Изпълнително бюро на Районния партиен съвет, Районна контролна комисия;

**3.** градски (за градовете с районно деление): Градска конференция, Градски партиен съвет, Изпълнително бюро на градския съвет, Градска контролна комисия.

**Общински организации**

**Чл.21.(1)** Общинските организации на ПП „Възраждане на Отечеството“ са основни партийни звена и се формират от БПО на територията на общината.

**(2)**  На територията на една община може да се изгражда само една общинска организация.

**(3)**  Ръководни органи на общинската организация са:

**1.** общинската конференция (ОК);

**2.** общинският партиен съвет (ОбПС);

**3.** изпълнителено бюро на общински съвет;

**4.** контролен орган на общинската организация е Общинската контролна комисия (ОбКК).

**Чл.22.(1)** Общинската конференция е постоянно действащ партиен орган, който заседава най-малко един път в годината.

**1.** свиква се по решение на Общинския или Националния политически съвет или по инициатива на повече от половината БПО.

**2.** при провеждане на отчетно-изборната кампания Общинската конференция се свиква от ОбПС в съответствие с решението на НПС.

**3.** за времето, дневния ред, мястото и нормите на представителство на Общинската конференция, БПО се информират не по-късно от 30 дни преди провеждането ѝ.

**(2)**  Делегати на Общинската конференция са:

**1.** избраните от БПО в съответствие с определените норми на представителство;

**2.** делегираните делегати – членове на Общинската организация, избрани за депутати в Европейския и в националния парламент, общинските съветници, кметове (зам.-кметове), както и председателите на Общински съвети и на Общински контролни комисии и членовете на Областния и Националния политически съвет, избрани от Общинската партийна организация.

**(3)**  Заседанията на Общинската конференция:

**1.** обсъждат актуални политически и вътрешнопартийни проблеми и приемат решения, платформи, програми и други документи;

**2.** приемат годишни оценки и отчети за дейността на ОбПС и на ОбКК и вземат решения по тях;

**3.** (изм. с решение на заседанието на Конгреса на Партията от 09.03.2019 г.) избират ръководните и контролните органи на Общинската организация и техните председатели, делегати за конгреса на партията, кандидати за членове на НПС и ОПКК;

**4.** избират и подреждат кандидатите на организацията за общински съветници, кметове, за депутати в националния и Европейския парламент, за президент и вицепрезидент.

**Чл.23.(1)** Общинският партиен съвет:

**1.** осъществява политическата дейност на общинската организация в периода между заседанията на конференцията;

**2.** ръководи и координира дейностите на партийните организации при изпълнение на партийните решения;

**3.** оказва политическа и методическа помощ на БПО, повишава квалификацията на партийния актив;

**4.** подготвя и организира предизборната кампания на партията на местно ниво;

**5.** осъществява коалиционно взаимодействие и сътрудничество;

**6.** представлява партийната организация във взаимоотношенията с органите на държавната власт и местното самоуправление, с ръководствата на други партии и обществени организации;

**7.** води на отчет в специален регистър членовете на партията;

**8.** взема решения по въпроси от вътрешнопартиен характер в съответствие с Устава;

**9.** стопанисва предоставеното му партийно имущество;

**10.** приема нови членове на партията от населени места на общината, в които няма изградени БПО;

**11.** приема структура, щат и бюджет на Общинската организация в съответствие с правилниците, предвидени в Устава.

**(2)**  Общинският партиен съвет заседава:

**1.** (изм. с решение на Конгреса на партията от 30.09.2017 г.) не по-малко от веднъж на шест месеца;

**2.** в съответствие с плана му за работа се свиква по решение на ИБ на ОбПС или на председателя на ОбПС, както и по искане на една трета от членовете му.

**(3)**  Общинският партиен съвет избира от състава си:

**1.** Изпълнително бюро (ИБ), което осъществява оперативно-политическото ръководство на общинската организация, като заседава не по-малко от един път на две седмици;

**2.**съставът и разделението на функционалните ангажименти на членовете на ИБ се определят от ОбПС;

**3.** комисии по направления на партийните дейности.

**Чл.24.(1)** Общинска контролна комисия (ОбКК):

**1.** контролира спазването на партийния Устав и правилниците за неговото приложение;

**2.** проверява финансовата дейност на БПО и на ОПС;

**3.** проверява организационната и деловодната отчетност;

**4.** разглежда и решава жалби и възражения от страна на членове на партията;

**5.** проявява взискателност при нарушаване на Устава на партията, законите и нормите на обществения морал;

**(2)**  (изм. с решение на Конгреса на партията от 30.09.2017 г.). ОбКК избира от състава си:

**1.** зам.-председател на комисията;

**2.** секретар.

**Районни организации**

**Чл.25.** В градовете с районно деление се изграждат районни партийни организации със статут и функции на ОбПО.

**Градски организации**

**Чл.26.(1)** В градовете с районно деление се изграждат градски организации, които обединяват районните партийни организации.

**(2)**  Ръководни органи на градската организация са:

**1.** Градската конференция;

**2.** Градският партиен съвет (ГПС);

**3.** Изпълнително бюро на ГПС.

**(3)**  Контролен орган на Градската партийна организация е Градската контролна комисия (ГКК).

**Чл.27.(1)**  Градската конференция е постоянно действащ орган, който заседава не по-малко от един път годишно.

**1.** свиква се по решение на Градския или Националния политически съвет, или по инициатива на повече от половината районни партийни организации;

**2.** за времето, дневния ред, мястото и нормите на представителство на Градската конференция, районните организации се информират не по-късно от тридесет дни преди провеждането ѝ.

**(2)**  Делегати на градската конференция са:

**1.** избраните от районните организации в съответствие с определените норми на представителство;

**2.** делегираните делегати, избрани за депутати в националния и Европейския парламенти, членове на Националния политически съвет, кметове (зам.-кметове) и общински съветници, председателите на Градския съвет и на Градската контролна комисия;

**(3)**  Заседанията на Градската конференция:

**1.** обсъждат важни политически и вътрешнопартийни проблеми и приемат решения, платформи, програми и други документи;

**2.** приемат годишни оценки и отчети за дейността на Градския съвет и на Градската контролна комисия;

**3.** (изм. с решение на заседанието на Конгреса на партията от 09.03.2019 г.) избират ръководните и контролните органи на Градската организация и техните председатели и кандидати за членове на Националния политически съвет и Общопартийната контролна комисия;

**4.** избират и подреждат кандидатите на Градската организация на партията за народни представители и евродепутати, за президент и вицепрезидент, за кметове, зам.-кметове и общински съветници;

**Чл.28.(1)** Градският партиен съвет (ГПС):

**1.** осъществява политическата дейност на Градската партийна организация в периода между заседанията на Градската конференция;

**2.** осъществява координация на дейността на Районните организации при изпълнение на партийните решения;

**3.** подготвя и организира предизборната кампания на Партията в града;

**4.** оказва политическа и методическа помощ на районните организации;

**5.** взема решения относно налагането на норми на партийно въздействие;

**6.** приема структура, щат и бюджет на Градските партийни организации в съответствие с правилниците предвидени в Устава;

**7.** периодично оценява дейността на районните организации и на техните ръководства;

**8.** осъществява коалиционно взаимодействие и сътрудничество;

**9.** стопанисва предоставеното партийно имущество;

**(2)**  Съставът на Градския партиен съвет се формира от:

**1.** изборните членове – председателя на Градския съвет и членовете на Градската конференция;

**2.** делегираните представители – членове на партията – кметът на града или зам.-кмет, ако кметът е от друга политическа сила, председателят или зам.-председателят на Общинския съвет, кметове или зам.-кметове на райони;

**(3)**  Градският партиен съвет заседава:

**1.** (изм. с решение на Конгреса на партията от 30.09.2017г.). не по-рядко от веднъж на шест месеца;

**2.** в съответствие с плана му за работа се свиква по решение на ИБ на ГПС или от председателя на ГПС, както и по искане на една трета от членовете му;

**(4)**  Градският съвет избира от състава си:

**1.** Изпълнително бюро в състав определен от ГПС, което осъществява оперативно-политическото ръководство на Градската организация;

**2.** Комисии по направления на партийната дейност по предложение на председателя на ГПС;

**3.** (изм. с решение на Конгреса на партията от 30.09.2017г.).ИБ заседава не по-рядко от един път на три месеца.

**Чл.29.(1)**  Градска контролна комисия (ГКК):

**1.** контролира спазването на партийния Устав и правилниците за неговото прилагане;

**2.** проверява финансовата дейност на районните организации на партията и на ГПС;

**3.** проверява организационната и деловодната отчетност и следи за правилното стопанисване на материалното имущество;

**4.** търси отговорност за нарушаването на Устава, законите и нормите на обществения морал;

**5.** разглежда и решава жалби и възражения на членове на партията;

**(2)**  Градската контролна комисия избира от състава си:

1. зам.-председатели на комисията;

2. секретар;

3. (oтм. с решение на Конгреса на партията от 30.09.2017 г.).

**Чл.30.** (отм. с решение на Конгреса на партията от 30.09.2017 г.)

**Национални органи на партията**

**Чл.31.** Национални органи на партията са:

**1.** Конгрес

**2.** Национален политически съвет (НПС)

**3.** Изпълнително бюро на НПС

**4.** Общопартийна контролна комисия (ОПКК)

### Конгрес

**Чл.32.(1)**  (изм. с решение на Конгреса на партията от 30.09.2017 г.). Конгресът е върховен орган на партията, който се избира с мандат от четири години.

**(2)** (изм. с решение на Конгреса на партията от 30.09.2017 г.). Конгресът е постоянно действащ орган и се свиква на редовни заседания по решение на НПС, по инициатива на повече от половината общински и районни съвети или по искане на една трета от членовете на партията.

**(3)**  (отм. с решение на Конгреса на партията от 30.09.2017 г.).

**(4)** (изм. с решение на заседанието на Конгреса на Партията от 09.03.2019г.) Конгресът се свиква с покана, обнародвана в „Държавен вестник“, или в два национални ежедневника, най-малко един месец преди насрочената дата. В поканата се посочват датата, часът, мястото на провеждане и дневният ред. Поканата следва да бъде поставена и на място за обявления в централата на политическата партия.

**(5)**  При искане по ал. 2, Националният политически съвет е длъжен да свика Конгреса в срок от един месец от датата на депозиране на искането.

**Чл.33.(1)** Делегатите на Конгреса се избират на Общински и Районни конференции по процедура, ред и с квота, определена с решение на Националния политически съвет;

**(2)**  В работата на Конгреса участват делегираните делегати:

**1.** (изм. с решение на Конгреса на партията от 30.09.2017г.). членовете на Националния политически съвет и членовете на ОПКК;

**2.** народните представители и министрите, които са членове на политическата партия;

**3.** Председател на Общопартийната контролна комисия;

**4.** кметовете на общини и председателите на общински съвети, които са членове на политическата партия.

**Чл.34.** Конгресът:

**1.** приема, изменя и допълва Програмата и Устава на партията;

**2.** определя насоките на предизборната и на парламентарната дейност;

**3.** приема платформи и други програмни документи и решения за политиката на политическата партия;

**4.** избира и освобождава председателя и членовете на Националния политически съвет, председателят и членовете на Общопартийната контролна комисия;

**5.** приема отчетите на Националния политически съвет и на Общопартийната контролна комисия;

**6.** взема решение за преобразуване или прекратяване на партията, сливане или вливане в други партии;

**Чл.35.(1)**  Конгресът е законен, ако присъстват повече от половината от делегатите.

**(2)** Решенията се взимат с обикновено мнозинство.

**(3)** (изм. с решение на Конгреса на партията от 30.09.2017 г.). Решенията по чл.34, т.1 и т.6 се вземат с 2/3 мнозинство.

**Национален политически съвет**

**Чл.36.(1)** Националният политически съвет осъществява политическата дейност на Партията в периода между заседанията на Конгреса.

**(2)**  (изм. с решение на Конгреса на партията от 30.09.2017 г.). Броят на членовете и съставът на Националният политически съвет се определят от Конгреса.

**(3)** Членовете на Националния политически съвет се избират от Конгреса за срок от 4 (четири) години.

**(4)** Председателят и заместник-председателите на НПС са по право съответно председател и заместник-председатели на партията.

**(5)**  (изм. с решение на заседанието на Конгреса на партията от 09.03.2019 г.) Националният политически съвет се свиква на редовни заседания от Председателя на партията по негова инициатива, по искане на 1/3 от членовете на Изпълнителното бюро или по искане на 1/3 от членовете на Общопартийния контролна комисия, не по-малко от 2 (два) пъти в годината, с писмена покана, изпратена до всички членове с препоръчано писмо с обратна разписка, по факс или имейл, най-малко 3 дни преди датата на заседанието.

**Чл.37.(1)** Националният политически съвет:

**1.** организира изпълнението на конгресните решения и реализирането на политиката на партията;

**2.** осъществява ръководство и координация на дейността на местните органи и организации на партията за изпълнение на националните задачи;

**3.** изготвя и приема правилници за приложения на настоящия Устав, в това число Правилник за финансовата дейност, Правилник за провеждане на изборни кампании, за номиниране на кандидати за изборни длъжности и др;

**4.** обсъжда и приема решения по въпроси от идейно-политически характер, които не са от изключителна компетентност на Конгреса;

**5.** представлява партията във взаимоотношенията и с централните органи на държавната власт, със синдикати, работодателски организации и структури на гражданското общество;

**6.** подготвя и провежда кампаниите за парламентарни и президентски избори, както и за избори за членове на Европейски парламент;

**7.** приема структурата, щата, бюджета на партията, изпълнението на които отчита пред Конгреса;

**8.** осъществява коалиционното взаимодействие и сътрудничество;

**9.** приема решения за осъществяване на издателска и друга разрешена от закона дейност;

**10.** определя предизборната стратегия на политическата партия;

**11.** организира провеждането на избори за всички органи на власт и избира Централен предизборен щаб;

**12.** взема решения за създаване свои младежки, женски и други организации;

**13.** създава временни и постоянни експертни групи, утвърждава състава им и правилата за дейността им;

**14.** определя с решение правилата за събиране, отчитане и размера на членския внос на членовете, както и размера на встъпителната вноска;

**15.** организира набирането на средства от членски внос, дарения и други разрешени от закона източници;

**16.** предоставя на местните организации необходимата им информация по всички интересуващи ги въпроси относно работата на партията;

**17.** осъществява международната дейност на партията и координира връзките с медиите;

**18.** налага наказания на своите членове след становище на Общопартийната контролната комисия (ОПКК) с обикновено мнозинство;

**19.** налага наказания на членове на ОПКК с мнозинство от 2/3;

**20.** (изм. с решение на Конгреса на партията от 30.09.2017 г.). при подадено писмено заявление от член на Националния политически съвет за освобождаването му, в периода между двата конгреса, Националният политически съвет може да вземе решение, в това число и за кооптиране на нов член на негово място;

**21.** обявява за невалидни решенията на местните организации, които са в противоречие с решенията на националните органи, Устава на партията или законите;

**22.** (Нова ‒ решение на заседанието на Конгреса на партията от 09.03.2019 г.) избира и освобождава общински и градски координатори. Координаторите изграждат БПО и работят до формирането на общинска организация, по чл. 21 и градска организация по чл.26 от Устава на ППВО;

**(2)**  Националният политически съвет:

**1.** (изм. с решение на Конгреса на партията от 30.09.2017 г.).свиква заседания не по-рядко от два пъти в годината;

**2.** заседанията на НПС се свикват по решение на Изпълнителното бюро или по искане на една трета от членовете на НПС;

**(3)** Може да провежда заседанията си, ако присъстват повече от половината от членовете му;

**(4)** (изм. с решение на заседанието на Конгреса на Партията от 09.03.2019 г.) Приема решенията си с мнозинство повече от половината от присъстващите членове, доколкото в закона или в този Устав не е предвидено друго. Може да приема решения и неприсъствено, с използване на подходящи технически средства. Националният политически съвет приема правила за реда за удостоверяване съгласието на членовете на НПС на ППВО по настоящата алинея;

**(5)**  Националният политически съвет избира от състава си:

**1.** Изпълнително бюро, по предложение на председателя на НПС, като броят на членовете му се определя от Съвета;

**2.** По преценка на НПС могат да се избират постоянни комисии по основните направления на партийната дейност;

**3.** ( Нова ‒ решение на заседанието на Конгреса на Партията от 09.03.2019 г.) По преценка на НПС могат да се избират главен секретар, секретари, говорител и национални координатори по различни дейности които може и да не са членове на НПС.

**Председателят на НПС**

**Чл.38.(1)** Председателят на НПС:

**1.** представлява партията и осъществява политическите взаимоотношения с държавните органи, работодателските организации, синдикатите и структурите на гражданското общество;

**2.** предлага за избор състава на Изпълнителното бюро;

**3.** ръководи, организира и координира дейността на Изпълнителното бюро;

**4.** координира изпълнението на решенията на НПС и на Изпълнителното бюро.

**(2)**  (изм. с решение на Конгреса на партията от 30.09.2017 г.). При подаване на оставка, напускане или смърт на председателя на НПС, по решение на Изпълнителното бюро неговите функции се поемат от зам.-председател или член на ИБ до избирането на нов председател.

**Изпълнително бюро на НПС**

**Чл. 39.(1)**  Изпълнителното бюро е оперативен орган на НПС:

**1.** осъществява оперативно политическото ръководство на партията;

**2.** решава текущи въпроси на партийния живот;

**3.** взема решения по имуществени, стопански и финансови въпроси на партията, които не са от изключителна компетентност на Конгреса или НПС;

**4.** свиква НПС на заседания и се отчита пред него;

**5.** приема нови членове на партията от населени места, където няма изградени БПО, както и български граждани, живеещи в чужбина;

**6.** одобрява кандидатите на политическата партия за народни представители, евродепутати, президент и вицепрезидент, по предложение на Националния политически съвет;

**7.** определя квотните принципи за органите, които се конструират на квотен принцип;

**8.** избира лицата, които отговарят за приходите, разходите и счетоводната отчетност на политическата партия, посочени в чл.30 от ЗПП;

**9.** изготвя и приема бюджета на Партията и отчета за изпълнението му.

**(2)** Изпълнителното бюро:

**1.** (изм. с решение на Конгреса на партията от 30.09.2017 г.) Броят на членовете и съставът на ИБ се определят от Конгреса.

**2.** членовете на Изпълнителното бюро се избират от Националния политически съвет измежду членовете му за срок от 4 (четири) години.

**3.** Изпълнително бюро се свиква на редовни заседания от Председателя на партията по негова инициатива или по искане на не по-малко от 1/2 от членовете на Изпълнителното бюро най-малко веднъж на три месеца.

**4.** Изпълнителното бюро може да провежда заседания, ако присъстват повече от половината от членовете му.

**5.** Изпълнителното бюро приема решенията си с мнозинство повече от половината от присъстващите членове, доколкото в закона или в този Устав не е предвидено друго.

**6.** Изпълнителното бюро има право да делегира част от своите правомощия на помощните органи на партията.

**Общопартийна контролна комисия (ОПКК)**

**Чл.40.(1)** Общопартийната контролна комисия е контролен орган на партията.

**(2)** ОПКК се състои от 3 члена, избрани от Конгреса.

**(3)**  Членовете на ОПКК се избират за срок от 4 (четири) години.

**(4)** Членовете на ОПКК избират от своя състав Председател и заместник-председател.

**(5)**  Членовете на ОПКК нямат право да участват в ръководните органи на партията.

**Чл.41.** Общопартийната контролна комисия:

**1.** следи за спазването на Устава, правилниците и програмните документи на политическата партия;

**2.** следи за изпълнението на решенията на органите на политическата партия;

**3.** упражнява контрол върху бюджета, имуществото на политическата партия и стопанските дейности;

**4.** проверява деловодната работа и организационната отчетност на партийните органи и организации;

**5.** разглежда и се произнася по вътрешнопартийни спорове, жалби и нарушения;

**6.** приема становище при обжалване на изключване;

**7.** периодично информира за дейността си Националния политически съвет и представя отчет пред Конгреса.

**Чл.42.(1)** ОПКК може да провежда заседания, ако присъстват повече от половината от всички членове.

**(2)** ОПКК приема решенията си с мнозинство повече от половината от всички членове, доколкото в закона или в този Устав не е предвидено друго.

**Чл.43.** Председателят на ОПКК:

**1.** ръководи заседанията на Комисията и координира дейността ѝ;

**2.** участва в заседанията на Националния политически съвет и на Изпълнителното бюро със съвещателен глас.

**V. Финансиране на дейността на партията**

**Чл.44.(1)** Дейността на политическата партия се финансира от собствени приходи и от държавна субсидия.

**(2)** Собствените приходи на партията са приходите от:

**1.** членски внос;

**2.** собствени недвижими имоти;

**3.** дарения и завещания от физически лица**;**

**4.** лихви по парични депозити в банки и доходи от ценни книжа, доколкото това не противоречи на чл.22 от ЗПП;

**5.** издателска дейност, авторски права и ползване на интелектуална собственост, както и от продажба и разпространение на печатни, аудио- и аудиовизуални материали с партийно-пропагандно съдържание;

**6.** Собствени приходи на политическата партия са и приходи от фондонабиращи мероприятия.

**(3)**  Политическата партия може да ползва заеми от банки в размер до две трети от отчетените в Сметната палата приходи за предходната календарна година.

**(4)**  В приходите по ал. 3 се включват държавната субсидия и приходите по ал. 1, т. 1, 2, 5 и 6.

**(5)**  Непаричните приходи по ал. 1 се оценяват по справедлива пазарна цена съгласно Закона за счетоводството.

**(6)**  Държавната субсидия се ползва, усвоява и разходва в случаите и по реда, определени в закона.

**Чл.45.** Финансовият контрол на приходите и разходите на партията се осъществява по предвидения в закона и този Устав ред.

**Чл.46.(1)**  Размерът, правилата за събиране и отчитане на членския внос се определят от Националния политически съвет, който посочва в решението си и начина на внасянето му в базовата партийна организация и отчисленията към горестоящите партийни органи.

**(2)** Всички членове на партията дължат встъпителна вноска и членски внос. Срокът за внасянето на членския внос е до 31 март всяка година.

**(3)**  Членовете на партията могат да правят и допълнителни доброволни вноски.

**Чл.47.** Политическа партия „ВЪЗРАЖДАНЕ НА ОТЕЧЕСТВОТО”

**1.** не може да извършва стопанска дейност.

**2.** няма право да учредява и да участва в търговски дружества и кооперации.

**3.** не може да получава:

- анонимни дарения;

- (Изм. с решение на заседанието на Конгреса на партията от 09.03.2019 г.) средства от търговски дружества;

- средства от кандидати и участници в процедура по възлагане на обществена поръчка, която не е приключила и не е изтекъл срокът за обжалване по Закона за обществените поръчки, изпълнител по договор за обществена поръчка или юридическо лице в процедура по приватизация;

- средства от организатори на хазартни игри;

- средства от религиозни институции или от юридически лица с нестопанска цел, извършващи дейност в обществена полза;

- средства от чужди правителства или от чуждестранни държавни предприятия, чуждестранни търговски дружества или чуждестранни организации с идеална цел.

**Чл.48.** Начините за събиране, съхранение, разходване и отчитане на финансовите средства на партията се определят съгласно законите на Република България и в съответствие с Правилника за финансовата и деловодната дейност на ПП „Възраждане на Отечеството“, утвърден от НПС.

**Чл.49.(1)**  Имуществото на партията се състои от правото на собственост и други вещни права върху движимо и недвижимо имущество и други права, регламентирани в Закона.

**(2)**  НПС предоставя на партийните органи и организации имущество за стопанисване.

**(3)** Първостепенен разпоредител на бюджета на НПС и предоставените на партията средства от държавния бюджет е председателя на НПС. По негово предложение НПС преразпределя бюджетните средства на местните партийни органи, чийто председатели са второстепенни разпоредители на бюджетни средства.

**(4)** Разходването на финансовите средства се отчита по единна бюджетна класификация, утвърдена от НПС.

**(5)** Ежегодно в съответствие със Закона за политическите партии се съставя отчет за приходите и разходите, който се предоставя на Сметната палата.

**(6)** Във всички ръководни органи се избират длъжностни лица – касиер-счетоводители, които движат въпросите на финансовата дейност.

**VI. Прекратяване**

**Чл.50.(1)**  Политическата партия се прекратява при:

**1.** решение за сливане или вливане в друга партия;

**2.** решение за разделяне на две и повече партии;

**3.** решение за саморазпускане съгласно устава ѝ;

**4.** влязло в сила решение на Конституционния съд, с което политическата партия е обявена за противоконституционна;

**5.** разпускане с решение на Софийски градски съд.

**(2)**  Решенията по чл. 49, ал. 1, т. 1 и 2 се вземат от Конгреса. Това право не може да бъде делегирано на други органи на партията.

**(3)**  Решението за прекратяване се взема с 2/3 мнозинство от Конгреса на партията.

**VІI. Процедурни правила**

**Чл.51.(1)** Събранията и заседанията на органите на политическата партия са редовни, когато присъстват повече от половината от членовете.

**1.** всеки участник на събрание, ръководен или колективен орган има право на един глас;

**2.** при избор на членове на колективни органи, за избрани се считат получилите най-много гласове;

**3.** при избор на Председател и заместник председатели на всички нива, ако никой от кандидатите не е получил повече от половината от действително подадените гласове, между двамата кандидати с най-висок резултат се провежда балотаж;

**4.** решенията се вземат с мнозинство повече от половината от присъстващите с право на глас, освен ако Уставът не предвижда друго мнозинство за вземане на решение;

**5.** гласуването е явно, като в отделни случаи с решение на събранието (конгреса), може да се премине към тайно гласуване.

**(2)** (нова, в сила от решение на Конгреса на партията от 30.09.2017 г.)**.** В събранията и заседанията на органите на политическа партия „Възраждане на Отечеството“, с право на глас могат да участват пълномощници с нотариално заверено пълномощно. Едно лице може да представлява само един член на ръководен орган или делегат.

**VІІІ. Други разпоредби**

**Чл.52.** За всички неуредени в този Устав въпроси се прилагат разпоредбите на българското законодателство.

*Този Устав е приет от учредителното събрание на политическа партия „Възраждане на Отечеството“ на 18.07.2009 година, изменен от Конгреса на политическа партия „Възраждане на Отечеството“ на заседанието му на 30.09.2017 г. в гр. София и изменен от заседанието на Конгреса на ППВО на 09.03.2019 г. в гр. София.*